ประธานกรรมการร่างรัฐธรรมนูญ เห็นว่าการกำกับดูแลสื่อ จำเป็นต้องมีกฎหมายควบคุม
ประธานกรรมการร่างรัฐธรรมนูญ เห็นว่าการกำกับดูแลสื่อ จำเป็นต้องมีกฎหมายควบคุม เพื่อไม่ให้กระทบต่อความเป็นกลางการนำเสนอข่าว หากกระทำความผิดต้องมีการเปิดเผยตัวตน แต่ให้มีบทนิรโทษกรรม หากมีเจตนาที่สุจริต

นายมีชัย ฤชุพันธุ์ ประธานกรรมการร่างรัฐธรรมนูญ หรือ กรธ. ปาฐกถาในหัวข้อกำกับดูแลสื่ออย่างไรให้เป็นที่พึ่งของสังคม เนื่องในโอกาสครบรอบ 21 ปี สภาการหนังสือพิมพ์แห่งชาติ ว่ารัฐธรรมนูญปี 50 จนถึงปัจจุบันได้รับรองสิทธิและจริยธรรมให้กับสื่อ แต่ต้องยอมรับว่าปัจจุบันโลกเปลี่ยนไป จากอดีตที่เคยกำหนดว่าสื่อมีหน้าที่ให้ข่าวสาร ความคิดเห็น การศึกษาและความบันเทิง โดยเฉพาะในเรื่องของการให้ข่าวสารและความคิดเห็น พบปัญหาว่าถูกบิดเบือน ประกอบกับภายใต้กรอบของสังคมที่อยู่ร่วมกัน จึงทำให้เสรีภาพถูกจำกัด เกิดจากเจ้าของสื่อ บรรณาธิการ ผู้สนับสนุน ดังนั้นจึงจำเป็นต้องออกกฎหมายเพื่อรวมองค์กรสื่อ เป็นนิติบุคคลที่ชัดเจน เป็นหน่วยงานดูแลสื่อมวลชน จะต้องไม่ให้กระทบกับความเป็นกลางในการรายงานข่าวและอาจเชิญคนนอกมาเป็นกรรมการบริหาร เพื่อวางจริยธรรมวิชาชีพ ซึ่งหากพบความผิดจริยธรรม นิติบุคคลดังกล่าวจะต้องเปิดเผยตัวตนสื่อมวลชน และแจ้งความผิดให้ประชาชนทราบ แต่ต้องมีบทนิรโทษกรรม หากมีเจตนาที่สุจริต ใครก็ไม่สามารถฟ้องร้องเรียกค่าเสียหายได้

ประธาน กรธ. ยังเป็นห่วงว่าทุกวันนี้ทุกคนพยายามทำตัวเป็นสื่อ โดยไม่รู้หลักเกณฑ์ในการเผยแพร่ข่าวสาร รวมทั้งเทคโนโลยีที่ทันสมัย แต่สื่อกลับต้องเดินตามประชาชน เพราะส่วนใหญ่ประชาชนเชื่อโซเชียลมากกว่าสื่อฯ จนกว่าจะสามารถไปหาพยานหลักฐานมาชี้แจงได้และด้วยพัฒนาการเทคโนโลยี ยังทำให้คนติดตามสื่อกระแสหลักน้อยลง